遊道場山何山
作者：蘇軾
朝代：宋

paragraphs: 道場山頂何山麓，上徹雲峰下幽谷。
我從山水窟中來，尚愛此山看不足。
陂湖行盡白漫漫，青山忽作龍蛇盤。
山高無風松自響，誤認石齒號驚湍。
山僧不放山泉出，屋底清池照瑶席。
階前合抱香入雲，月裏仙人親手植。
出山回望翠雲鬟，碧瓦朱欄縹緲間。
白水田頭問行路，小溪深處是何山。
高人讀書夜達旦，至今山鶴鳴夜半。
我今廢學不歸山，山中對酒空三歎。